text: Hann er partur av sera umfevnandi og ambitiøsu almennu verkætlanini “Orion”, sum fevnir um vindmylnulundir, vetnisframleiðslu, fangan og goyman av CO2 og elektrifisering av olju- og gasspallum eystan fyri føroyska markið. Nú er hann komin til Føroya at greiða frá spennandi verkætlanini og kanna møguleikar fyri samstarvi.
text: #000004
text: Tað er ein sannroynd, at hjá okkara næsta granna Hetlandi verður í dag lagdur stórur dentur á ætlanir at gera Hetland til leiðandi í heiminum innan grøna orkuskiftið, um somu tíð sum stig verða tikin til at minka um útlátið frá bæði verandi og komandi olju- og gassframleiðslu, eitt nú við føroyska markið. Endamálið er at gera Hetland til ein “Energy Hub” í Norðuratlantshavi.
text: #000005
text: Komandi dagarnar verða eisini føroyingar kunnaðir um hesar spennandi ætlanir, tá ein av oddamonnunum aftanfyri verkætlanina “Orion” kemur á vitjan í Føroyum. Talan er um Gunther Newcombe, sum hevur drúgvar royndir frá bretskari orkuvinnu, í mong ár hjá oljufelagnum BP, síðani sum stjóri í almennu oljufyrisitingini Oil and Gas Authority, sum umsitur øll leitiloyvi og framleiðslur á bretska landgrunninum og í dag sum ráðgevi hjá stóru almennu orkuverkætlanini í Hetlandi.
text: #000006
text: Tað er FOÍB, Føroya Orkuídnaðarbólkur, sum hevur boðið kenda orkumanninum til Føroya. Hann skuldi koma til landið fyri tveimum árum síðani, men tá forðaði korona hesum. Nú kemur hann so til Føroya fyri at hava almennar fyrilestrar á Atlantic Fair vinnustevnuni í Klaksvík og í fyrilestrarhølunum Bakkastovu í Kaffihúsinum í Havn. Hann fer eisini at hitta umboð fyri ymsar orkumyndugleikar og stovnar so sum Umhvørvisstovuna og SEV og vindmylnulundina á Húsahaga og Jarðfeingi eins og støkka inn á gólvið hjá landsstýrismanninum í umhvørvis-, orku- og vinnumálum, Magnus Rasmussen.
text: #000007
text: Umframt at greiða frá framtíðar orkuverkætlanunum í Hetlandi við vindorku, vetni, goymslu av CO2, elektrifisering av olju- og gasspallum, fer hann eisini at kanna møguleikarnar fyri orkusamstarvi millum Hetland og Føroyar og Skotland. Í hvønn mun Hetland kann læra av føroyskum royndum og øvugt. Um grundarlag er fyri eini líknandi gongd í Føroyum sum í Hetlandi - einum føroyskum orkuhubbi. Eisini um og nær farast kann undir eitt ítøkiligt samstarv millum oyggjasamfeløgini í Norðuratlantshavi í sambandi við havvindorku og við eitt nú flutningi av streymi til og frá meginlandinum og framleiðslu og útflutningi av vetni.
text: #000008